एसियाडका खेलाडीलाई सम्मान
 नेपाल ओलम्पिक कमिटीले शनिबार चीनको हाङचाउमा सम्पन्न १९ औं एसियाली खेलकुदमा सहभागी तथा विजेता खेलाडीलाई सम्मान गरेको छ ।
काठमाडौँ —  नेपाल ओलम्पिक कमिटीले शनिबार चीनको हाङचाउमा सम्पन्न १९ औं एसियाली खेलकुदमा सहभागी तथा विजेता खेलाडीलाई सम्मान गरेको छ ।उनीहरूलाई आयोजकबाट प्राप्त विशेष प्रमाणपत्र पनि प्रदान गरियो । असोज ६ देखि २१ सम्म आयोजित एसियाली खेलकुदमा नेपालबाट २९ खेलमा २ सय ५३ खेलाडीको सहभागिता थियो । नेपालले प्रतियोगितामा एक रजत र एक कांस्य पदक जितेको थियो । करातेकी एरिका गुरुङले ६७ केजी तौलमा ऐतिहासिक रजत जितेकी थिइन् । महिला कबड्डीमा नेपालले कांस्य जितेको हो ।त्यसअघि एनओसीको १५ औं साधारणसभा भएको थियो । अध्यक्ष जीवनराम श्रेष्ठले बन्दसत्र सञ्चालन गरेका थिए । त्यस अवसरमा कमिटीका महासचिव नीलेन्द्रराज श्रेष्ठले सन् २०२३ को प्रगति विवरण पेस गर्दै उल्लेखनीय कार्यक्रम गर्न संस्था सफल बताए । कोषाध्यक्ष रतन टण्डनको प्रतिनिधित्व गर्दै कर्मचारी राजन श्रेष्ठले सन् २०२३ को आर्थिक विवरण पेस गरे । उनले आगामी वर्षको अनुमानित बजेट पनि पेस गरे । सभाले दुवै प्रतिवेदन अनुमोदन गरेको थियो । कमिटीअन्तर्गत विभिन्न कमिसनले पनि आफ्नो कार्य प्रगति तथा योजना पेस गरेका थिए । सभाको उद्घाटन युवा तथा खेलकुद डिगबहादुर लिम्बूले गरेका थिए । उद्घाटन कार्यक्रममा वक्ताहरूले हाङचाउ एसियाली खेलकुदमा नेपालको प्रदर्शनको समीक्षा हुनुपर्ने बताउँदै अबको संस्करणका लागि चाँडै तयारी सुरु गर्नेमा जोड दिएका थिए ।